MELLÉKLET

Az alább felsorolt személyekre vonatkozó bejegyzések helyébe a következő bejegyzések lépnek:

„1. ELHASSAN, Gaffar Mohammed

Más néven: Gaffar Mohmed Elhassan

Tisztsége: A szudáni fegyveres erők nyugati katonai körzetének vezérőrnagya és parancsnoka.

Nemzeti azonosító száma: Veteránigazolványának száma: 4302.

Születési idő: 1952. június 24.

Címe: El Waha, Omdurman, Szudán.

Az ENSZ általi jegyzékbe vétel dátuma: 2006. április 25.

Egyéb adatok: A szudáni hadsereg nyugállományozott tisztje. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5282254

A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

A szakértői bizottság jelentése szerint Gaffar Mohammed Elhassan vezérőrnagy azt állította, hogy a nyugati katonai körzet parancsnokaként ő volt a közvetlen műveleti parancsnoka (elsősorban a harcászati vezetés területén) a szudáni fegyveres erők valamennyi dárfúri elemének. A nyugati katonai körzet parancsnokaként ezt a tisztséget (körülbelül) 2004 novemberétől 2006 elejéig töltötte be. A szakértői bizottság információi szerint Elhassan megsértette az 1591. sz. ENSZ BT-határozat 7. pontját, mivel e tisztségét kihasználva az 1591. sz. ENSZ BT-határozattal létrehozott bizottság előzetes engedélye nélkül kérelmezte (Kartúmtól) és (2005. március 29-től kezdődően) engedélyezte katonai felszerelések Dárfúrba szállítását. Elhassan maga ismerte be a szakértői bizottság előtt, hogy 2005. március 29. és 2005 decembere között légi járműveket, légijármű-hajtóműveket és egyéb katonai felszereléseket hoztak Szudán más részeiből Dárfúrba. Ezen belül például arról is tájékoztatta a szakértői bizottságot, hogy a 2005. szeptember 18. és 21. közötti időszakban 2 Mi-24 típusú harci helikoptert hoztak be engedély nélkül Dárfúrba. Alapos okkal feltételezhető továbbá, hogy Elhassan a nyugati katonai körzet parancsnokaként közvetlenül felelős volt a 2005. július 23–24-i, Abu Hamra környéki, valamint a 2005. november 19-i, a nyugat-dárfúri Jebel Moon területén történt offenzív katonai átrepülések engedélyezéséért. Mindkét műveletben Mi-24 típusú harci helikoptereket használtak, amelyekről a jelentések szerint mindkét alkalommal tüzet nyitottak. A szakértői bizottság jelentése szerint Elhassan azt nyilatkozta a bizottságnak, hogy a nyugati katonai körzet parancsnokaként ő maga hagyta jóvá a légi támogatási és más légi műveleti kérelmeket. (Lásd a szakértői bizottság S/2006/65 sz. jelentésének 266–269. bekezdését.) Gaffar Mohammed Elhassan vezérőrnagy ezen cselekedeteivel megsértette az 1591. sz. ENSZ BT-határozat vonatkozó rendelkezéseit, következésképpen kimeríti azokat a kritériumokat, amelyek alapján az említett ENSZ BT-határozattal létrehozott bizottság felveheti a szankciók hatálya alá tartozó személyek jegyzékébe.

2. ALNSIEM, Musa Hilal Abdalla

Más néven: a) (Sheikh) Musa Hilal; b) Abd Allah; c) Abdallah; d) AlNasim; e) Al Nasim; f) AlNaseem; g) Al Naseem; h) AlNasseem; i) Al Nasseem.

Tisztsége: a) a Szudáni Nemzetgyűlés tagja; b) 2008-ban Szudán elnöke a Szövetségi Ügyek Minisztériumának különleges tanácsadójává nevezte ki; c) a jalul törzs főparancsnoka Észak-Dárfúrban.

Születési idő: a) 1964. január 1.; b) 1959.

Születési hely: Kutum.

Címe: a) Kabkabiya, Szudán; b) Kutum, Szudán (jelenleg Kabkabiya és Kutum városában él Észak-Dárfúrban, korábban Kartúmban tartózkodott).

Útlevélszám: Diplomata útlevelének száma: D014433 (az okmányt 2013. február 21-én állították ki és annak érvényessége 2015. február 21-én jár le).

Azonosító adatok: Állampolgársági bizonyítványának száma: A0680623.

Az ENSZ általi jegyzékbe vétel dátuma: 2006. április 25.

Egyéb adatok: Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5795065

A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

A Human Rights Watch állítása szerint birtokukban van egy észak-dárfúri önkormányzati hivatalból származó, 2004. február 13-i feljegyzés, amely a település védelmi egységei számára elrendelte, hogy engedjék a Musa Hilal sejk parancsnoksága alá tartozó mudzsahedinek és önkéntesek tevékenységének végzését Észak-Dárfúr térségében, és biztosítsák azok alapvető szükségleteit. 2005. szeptember 28-án 400 arab milicista támadta meg a nyugat-dárfúri Aro Sharrow, Acho és Gozmena falvakat (a belső menekültek Aro Sharrow-i táborát is beleértve). Továbbá úgy véljük, hogy Musa Hilal az Aro Sharrow-i belsőmenekült-tábor elleni támadás során jelen is volt: fiát a Szudáni Felszabadítási Hadsereg (SLA) Shareia ellen intézett támadása során megölték, így személyes vérbosszúban vett részt. Alapos okkal feltételezhető, hogy főparancsnokként közvetlenül ő felelt ezekért a tettekért, és a nemzetközi humanitárius jognak és az emberi jogok nemzetközi jogának a megsértéséért és egyéb atrocitásokért is felelősség terheli.

3. SHARIF, Adam Yacub

Más néven: a) Adam Yacub Shant; b) Adam Yacoub.

Tisztsége: A Szudáni Felszabadítási Hadsereg parancsnoka.

Születési idő: 1976 körül.

Az ENSZ általi jegyzékbe vétel dátuma: 2006. április 25.

Egyéb adatok: Értesülések szerint 2012. június 7-én elhunyt. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5283783

A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

A Szudáni Felszabadítási Hadsereg Adam Yacub Shant parancsnoksága alá tartozó katonái megsértették a tűzszüneti megállapodást, amikor 2005. július 23-án az észak-dárfúri Abu Hamra környékén megtámadták a szudáni kormánynak egy teherautó-konvojt kísérő katonai kontingensét, és megöltek három katonát. A támadást követően a kormány tulajdonát képező katonai fegyvereket és lőszereket tulajdonítottak el. A szakértői bizottság olyan információk birtokában van, melyekből kiderül, hogy a Szudáni Felszabadítási Hadsereg katonái által intézett támadás egyértelműen szervezett módon történt, tehát gondosan kitervelt cselekedet volt. Következésképpen – amint azt a szakértői bizottság is megállapította – észszerűen feltételezhető, hogy Shantnak mint a Szudáni Felszabadítási Hadsereg tényleges parancsnokának az említett területen, tudnia kellett a támadásról, és azt minden bizonnyal ő hagyta jóvá vagy rendelte el. Ezért közvetlen felelősséggel tartozik a támadásért, és kimeríti a jegyzékbe vétel feltételeit.

4. MAYU, Jibril Abdulkarim Ibrahim

Más néven: General Gibril Abdul Kareem Barey; »Tek«; Gabril Abdul Kareem Badri.

Tisztsége: A Nemzeti mozgalom a reformért és a fejlődésért műveleti parancsnoka.

Születési idő: 1967. január 1.

Születési hely: Nile District, El-Fasher, El-Fasher, Észak-Dárfúr.

Állampolgárság: szudáni születésű.

Címe: Tine, Szudán (lakóhelye Tine, a Csáddal közös határ szudáni oldalán).

Nemzeti személyazonosító száma: a) 192-3238459-9; b) születés útján szerzett állampolgárságát igazoló okirat száma: 302581.

Az ENSZ általi jegyzékbe vétel dátuma: 2006. április 25.

Egyéb adatok: Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5795071

A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

Mayu felelős az Afrikai Uniónak a szudáni Dárfúr térségben tevékenykedő missziója (AMIS) személyzete ellen Dárfúrban 2005 októberében elkövetett emberrablásért. Mayu nyíltan akadályozni próbálja az AMIS tevékenységét megfélemlítés útján, például 2005 novemberében azzal fenyegetett, hogy lelövi az Afrikai Unió (AU) helikoptereit a Jebel Moon területén. E cselekedetei révén Mayu egyértelműen megsértette az 1591. sz. ENSZ BT-határozatot, ugyanis fenyegetést jelent Dárfúr stabilitására, ezért kimeríti azokat a kritériumokat, amelyek alapján az említett ENSZ BT-határozattal létrehozott bizottság felveheti a szankciók hatálya alá tartozó személyek jegyzékébe.”